Dr Léopold Munyakazi woherejwe mu Rwanda na Leta Zunze Ubumwe za Amerika, yagejejwe bwa mbere imbere y'Urukiko kuri uyu wa Kabiri, ahakana ibyaha bya Jenoside ashinjwa.
Dr Munyakazi washyikirijwe Urukiko rw'Ibanze rwa Nyarugunga, yamenyeshejwe n'Ubushinjacyaha ko ashinjwa ibyaha bitanu yakoreye muri Komini Kayenzi (ubu ni mu Karere ka Kamonyi).
Birimo icyaha cya Jenoside, Ubufatanyacyaha mu gukora Jenoside, Ubwicanyi nk'icyaha cyibasiye inyokomuntu, Gushishikariza abantu gukora jenoside no Guhakana Jenoside yakorewe Abatutsi.
Akigera imbere y'urukiko Dr Munyakazi yabajije umucamanza ati "mwe muri bande ngo tuganire tuziranye nk'uko bigenda mu kinyabupfura", umucamanza amusaba kwitonda kuko mu rukiko havuga uwahawe ijambo kandi yazaniwe Urukiko, atazaniwe kanaka.
Mu rukiko yagiye akoresha imvugo zatunguraga n'abakurikirana urubanza, avuga ko aho afungiwe kuri Sitasiyo ya Polisi ya Kicukiro, ari "mu musarane."
Mu byo yabwiye urukiko, yavuze ko ababajwe no kuba afungiwe mu musarane, nyamara yariyubakiye inzu ebyiri muri Rugenge (ahazwi nko mu Kiyovu cy'abakene). Izo nzu ariko akavuga ko zafatiriwe na leta mu buryo bunyuranyije n'amategeko.
Akimara kumenyeshwa umwirondoro we, na wo yahise awuhakana, avuga ko uwo bavuga atari we, kuko Munyakazi Leopold atavutse mu mwaka 1960, ko yavutse mu 1950.
Yabwiye umucamanza ko yamuha uburenganzira umushinjacyaha ntiyongere kujya amwita umushinjacyha, ahubwo akajya yamwita umushinjabinyoma. Byanageze n'aho yibagirwaga, yajya kuvuga umushinjacyaha, akigarura atararisoza, ariko bwo akamwita ngo ''uriya mugabo'.
Dr Munyakazi yabwiye urukiko ko uwashaka umwirondoro we nyakuri yajya kuri Paruwasi ya Kamonyi aho yabatirijwe, cyangwa akajya kuri Paruwasi yitiriwe Umuryango Mutagatifu i Kigali, akeka ko hari kopi.
Ubushinjacyaha bwagaragarije urukiko ko Munyakazi yagize uruhare muri Jenoside yakorewe Abatutsi, bwifashishije imvugo z'abatangabuhamya, n'ibyo Munyakazi yiyemereye ubwe.
Ubushinjacyaha bwavuze ko kuwa 19 Mata 1994, Munyakazi nk'uwari umuyoboke w'imena wa MDR , akaba n'umwe mu bayobozi b'urugaga rw'abakozi CESTRAR, yafashe ijambo mu nama nk'uvuga rikijyana ahamagarira Abahutu kwica Abatutsi.
Icyo gihe, ngo yavuze ko Inkotanyi zateye mu Mutara zikica Abahutu, zikanabatwarira imitungo, bityo ko Inkotanyi zidakwiye kwihanganirwa. Asaba ko Abatutsi bicwa, kandi abaturage batagira kubikora.
Ubushinjacyaha bwanavuze ko hari Umututsikazi witwa Kamagaju Gertulde wari wahungiye kwa Munyakazi, amuha uwitwa Gabriel Murekezi (uyu yahamwe n'ibyaha bya Jenoside), bajya kumwica urw'agashinyaguro.
Ubushinjacyaha buvuga ko Munyakazi yemeye ko uwo mututsikazi yamuhungiyeho, ariko agahakana ko yamwicishije.
Hari n'umuyobozi w'amashuri witwa Ugirashebuja Felecien, na we Munyakazi ngo yagiye kwica asanga yahunze, igitero kimenagura inzu ye, ariko yaje kwicirwa ahandi.
Hari n'umutangabuhamya wari umupolisi wa Komini wabwiye ubushinjacyaha ko Munyakazi yari afite imbunda, akaba yaranaje kumusaba amasasu amubwira ko yayemerewe n'uwari Burugumesitiri.
Mu ibazwa, Munyakazi akaba ngo yaremeye ko yatunze imbunda ebyiri, iya masotela n'iya Karatchinkov. Ariko agahakana ko nta bwicanyi yazikoresheje.
Ku guhakana Jenoside yakorewe Abatutsi, Ubushinjcyaha bwavuze ko yabikoreye mu nama yari ihuje abanyeshuri , abarimu muri kaminuza ubwo yari muri USA kuwa 25 Kamena 2006, nk'uko byatangajwe mu itangazamakuru bikaba binagaragara kuri You Tube.
Aho akaba yaravuze ko nta Jenoside yakorewe Abatutsi yabaye, ahubwo ari imvururu zabaye.
Ubushinjacyaha buvuga ko iperereza rigikomeje. Kubw'ibyo bugasaba ko Munyakazi yafungwa by'agateganyo kugira ngo atabangamira iperereza, asibanganya ibimenyetso. Byongeye ngo akaba ashobora no gutoroka ubutabera.
Ubushinjacyaha bukavuga ko ibyo byose bigize impamvu zikomeye, zituma busaba urukiko gutegeka ko Munyakazi afungwa by'agateganyo iminsi 30.
Dr Munyakazi wari imbere y'Urukiko nta mwunganizi mu mategeko afite, yagaragaje ko ibyo buvuga bidakwiye guhabwa agaciro.
Ariko yongeye gusubiramo ko mu gihe nta cyuma gifata amajwi, akaba nta na Avoka umuri uruhande, ibyo avugira aho byose ari ukwiganirira.
Nubwo Dr Munyakazi yagaragarizaga urukiko ko ibihavugirwa byose bifatwa nk'ibiganiro, bidafatwa nk'ibisubizo aruhaye, yagiye avuga ku byo ubushinjacyaha bwagaragarije urukiko.
Munyakazi yavuze ko ibyo bamurega ari ibinyoma, agasaba ko ahita arekurwa kandi ngo ibyo kumufunga ari umwere ni uguhonyora uburenganzira bwa muntu, bityo akwiye guhita arekurwa.
Yabwiye urukiko ko inzu ze yababwiye aho ziherereye, bityo mu gihe cyose Ubutabera bw'u Rwanda bwamukenera bwahamusanga aho gukomeza gufungirwa akamamama akiri umwere imbere y'amategeko.
Yavuze ko bitumvikana ukuntu ubushinjacyaha bwavuga ko ashobora gucika, nyama nta cyangombwa na kimwe agira. Akavuga ko atari umusazi wo kugenda atagira iyo ajya.
Ku byerekeye kunganirwa, Munyakazi yabwiye urukiko ko yumvise ko Ubushinjacyaha bwatangaje ko bwamushakiye Avoka.
Yanavuze ko kugeza ubu nta bushobozi afite, asaba ko n'umushinjacyaha yagenda akagenzura amakonti yose akibonera ko nta bushobozi bwo kwishakira Avoka afite.
Umushinjacyaha yongeye gusomera mu rukiko uko abadafite ubushobozi babikora, ko uregwa yandika abigaragaza asaba ubufasha, na Dr Munyakazi mu gihe ntabwo akaba yanyura muri iyo nzira.
Yabwiwe ko Me Rushikama Niyo Justin yari yahawe akigera mu Rwanda, ari inshingano z'Urugaga rw'Abavoka gufasha abakekwaho ibyaha bose boherejwe mu Rwanda, bakigezwa mu Rwanda. Ariko ko butigeze bumwemerera ko buzamumuha kugeza urubanza rupfundikiwe.
Ibi ni na ko uyu mu Avoka yabibwiye urukiko ahamagajwe kubisobanura nubwo atari yamabariye akazi urubanza rutangira.
Nubwo yakoreshaga imvugo zitamenyerewe, akagera naho acecekesha umucamanza, ngo yo kumuvugiramo si ikinyabupfura, yabwiwe ko ibyo avuga byose, n'ibyo ubushinjacyaha bwavuze bizasuzumwa , bakamenyeshwa icyemezo kuwa 13 Ukwakira 2016. Yabanje gusakuza abashinwe umutekano bagiye kumwambika amapingu
Munyakazi agezwa mu Rwanda: http://izubarirashe.rw/2016/09/amerika-yagejeje-mu-rwanda-dr-munyakazi-ukurikiranyweho-ibyaha-bya-jenoside/